《拟相逢狭路间》
南北朝·荀昶

朝发邯郸邑，暮宿井陉间。
井陉一何狭，车马不得旋。
邂逅相逢一，崎岖交一言。
一言不容多，伏轼问君家。
君家诚易知，易知复易博。
南面平原居，北趣相如阁。
飞楼临名都，通门枕华郭。
入门无所见，但见双栖鹤。
栖鹤数十双，鸳鸯九相追。
大兄珥金珰，中兄振缨緌。
伏腊一来归，邻里生光辉。
小弟无所为，斗鸡东陌逵。
大妇织纨绮，中妇缝罗衣。
小妇无所作，挟瑟弄音徽。
丈人且却坐，梁尘将欲飞。

作者简介：字茂祖，颍川颍阴人。生平事迹不详，仅知他在元嘉初（公元四二四年左右）以文义至中书郎。昶著有文集十四卷，（《隋志注》作十五卷。此从《隋书志》及《两唐书志》）传于世。